Tisztelt Kedves Barátom!

Valóban egészen elkényeztetsz szívességre és barátságra szívességet és barátságot halmozva. Velem közlött észrevételeidet, ha mind egyből egyig nem helyeselném, csak szegénységemnek adnám igen szegényes bizonyosságát. Valódi Colombus-tojások azok, mint minden helyes észrevétel lenni szokott, az ember csodálkozik, hogy nem jött rá magától. Legfeljebb az elkövetkezendő javításaidnál lehet némi észrevételem…

E sort javítád: "Itt enyészők oszladéka", melyhez e sorokat tűzéd: „Ha a teremtés után mindjárt kezdődik a színmű, talán nincs helyén enyésző világokat látni még.”

Azért írtam, hogy "Itt enyészők omladéka", mert Lucifer is csakhamar e hely után, taglalván a teremtés művét, csak az anyagok összegyúrásáról beszél, s nem semmiből teremtéséről. Mert a mű folytán sokszor előjő ily vonatkozás: "kezdet, vég", bolond megkülönböztetés, egynek vég, másnak kezdet. Mind ezzel csak előtted akartam magamat a logikátlanság vádja alól kitisztítani.

Következőként ezt írád: „Itt kebleden, úgy tetszik, hallom azt még”

Habár tökéletesen igazad van, de úgy tartottam valamit kell a paradicsomi párral mondatnom, a teljesség végett, mi szerelmüket érinti, s azt mentől rövidebben tenni. Azt ugyan gyanítom, hogy nem így beszéltek a szerelemről, mint én írok, de attól tartok, hogy úgy nem írhatok, ahogy ők beszéltek.

Köszönöm szívélyes munkálataid, de úgy gondolám, akkori szavaim értelme, s helye megállá a magáét. Javaslataid köszönöm, de ebben az esetben nem kívánom felhasználni javító szavaid és gondolatid.

Fogadd legszívesb üdvözlésemet!

Tisztelő és szerető barátod,

Madách Imre